### Περίληψη της ταινίας «Δεσποινίς Διευθυντής» Στην ταινία, η Λίλα Βασιλείου (Τζένη Καρέζη), νεαρή πολιτικός μηχανικός με σπουδές στο εξωτερικό και λαμπρή επαγγελματική κατάρτιση, ιδιαίτερα αυστηρή και τυπική, διορίζεται διευθύντρια σε μεγάλο τεχνικό γραφείο, όπου γνωρίζει τον υπομηχανικό Αλέκο Σαμιωτάκη (Αλέκος Αλεξανδράκης). Η Λίλα, ενώ στο αντικείμενο της εργασίας της είναι ιδιαίτερα καταρτισμένη και έμπειρη, εμφανίζεται ως εντελώς άπειρη στον έρωτα και στην επιτέλεση της γυναικείας της «φύσης». Ο Αλέκος, απεναντίας, είναι «γυναικάς», με μεγάλη επιτυχία στο άλλο φύλο. Εκείνη τον ερωτεύεται, αλλά αισθάνεται ανεπαρκής, εξαιτίας του ότι δεν ανταποκρίνεται καθόλου στο κανονιστικό γυναικείο πρότυπο. Η εξαδέρφη της, Αθηνά (Λίλη Παπαγιάννη) αναλαμβάνει να την βοηθήσει να «γίνει γυναίκα», δηλαδή να ενσωματώσει με επιτυχία το φύλο της. Ο Αλέκος, απεναντίας, είναι γοητευμένος από το γεγονός ότι η Λίλα διαφέρει από τις επιπόλαιες γυναίκες που είχε γνωρίσει μέχρι τότε, και προσπαθεί να διευρύνει την επαγγελματική του κατάρτιση προκειμένου να την εντυπωσιάσει. Εντούτοις, όπως υπαγορεύουν οι κυρίαρχες αφηγηματικές συμβάσεις του είδους, μετά από μια σειρά τσακωμών, παρεξηγήσεων και απρόβλεπτων κωμικών καταστάσεων η ταινία οδηγείται σε ευτυχή κατάληξη, δηλαδή στην αποκάλυψη και παραδοχή του αμοιβαίου τους έρωτα. [πηγή: Υβόν-Αλεξία Κοσμά, Εικόνες για το φύλο μέσα από τον ελληνικό κινηματογράφο στην δεκαετία του '60: Φύλο και σεξουαλικότητα στο είδος της αισθηματικής κομεντί (1959 - 1967). Διδακτορική διατριβή, Τμήμα Πολιτικής Επιστήμης και Δημόσιας Διοίκησης, Εθνικό και Καποδιστριακό Πανεπιστήμιο Αθηνών, 2007, σελ. 85-86 <http://repository.edulll.gr/edulll/handle/10795/1382>].